Informácia o oficiálnej rozvojovej pomoci 
poskytnutej Slovenskou republikou v roku 2002

1. 	Slovenská republika ako celok

Informácia o oficiálnej rozvojovej pomoci poskytnutej Slovenskou republikou v roku 2002 je vypracovaná na základe smernice DCD/DAC(2000)10 (Development Co-operation Directorate/Development Assistance Committee)  schválenej vládou SR uznesením č. 332 z 3. apríla 2002.

1.1. 	Oficiálna rozvojová pomoc poskytnutá Slovenskou republikou v roku 2002

Slovenská republika poskytla v roku 2002 oficiálnu rozvojovú pomoc (ODA) vo výške            257 607 tis. Sk, čo tvorilo podiel 0,024 % na HNP (príloha č. 1). Pre porovnanie: v roku 2001 poskytla Slovenská republika ODA vo výške 400.519 tis. Sk, čo tvorilo podiel 0,042 % na HNP. Oproti roku 2001 zaznamenala ODA pokles o cca 0,018 bodu, čo bolo spôsobené predovšetkým nižším objemom poskytnutej ODA v roku 2002,  zmeneným mechanizmom započítavania ODA a OA do jednotlivých položiek dotazníka, ako aj zmenou vypĺňaného formulára DAC OECD.

Celková  suma ODA a OA (rozvojová pomoc) bola tvorená  zo 56 % multilaterálnou pomocou a 44 %  bilaterálnou pomocou. ODA bola tvorená z 56 % bilaterálnou a 44 % multilaterálnou pomocou. OA bola tvorená z 58 % multilaterálnou a 42 % bilaterálnou pomocou (príloha č. 3).  Humanitárna pomoc bola poskytnutá vo výške 81 998 tis. Sk z celkovej ODA (príloha č. 1 ). 

Celkové toky do rozvojových krajín a krajín s tranzitívnou ekonomikou dokumentujúce existujúci rozsah aktivít subjektov SR v jednotlivých teritóriách tvoria prílohu č. 2.

Informácia je doplnená zoznamom krajín ODA a OA platným pre rok 2002, ako aj tabuľkou výmenných kurzov SKK, USD a EURO za roky 2001 a 2002.

2. 	Ministerstvá a iné ústredné orgány štátnej správy

2.1. 	Ministerstvo zahraničných vecí SR

V rámci MZV SR sa poskytovaná ODA podobne ako v predchádzajúcich rokoch, tak aj v roku 2002 koncentrovala výlučne na príspevky do medzinárodných organizácií a programov. Výška týchto príspevkov dosiahla v roku 2002 sumu 40 591 tis. Sk (v roku 2001 dosiahla výška príspevkov 54.129 tis. Sk). Podľa Smernice pre štatistické výkazníctvo Výboru pre rozvojovú pomoc (DCD/DAC/(2000)10) sa do vykázanej ODA zahrnuli príspevky do týchto medzinárodných organizácií v plnej výške - Interpol, UNFPA, ISTA, IOM, ICRC, UNIDO, WTO, WFP, ICRC). Príspevky do ďalších medzinárodných organizácií sa vykázali čiastočne - FAO (52,8 %), ILO (15,4 %), UNO (11,5 %), UNESCO (25 %), WMO (3,3 %), WHO ( 75,4 %), WIPO (30 %). Pokles sumy zaplatených členských a dobrovoľných príspevkov do medzinárodných organizácií bol spôsobený zmenou výšky príspevkov, prípadne ich neplatením. (napr. v roku 2002 nebol uhradený dobrovoľný príspevok do UNICEF). Do celkovej sumy za MZV SR bola zarátaná aj podpora pre regionálnu kanceláriu UNDP v Bratislave.

2.2. 	Ministerstvo školstva SR

Náklady vyčíslené za Ministerstvo školstva SR v roku 2002 na činnosti spojené s poskytovaním vládnych štipendií a zabezpečenie technickej podpory pre vyučovací proces na základe Koncepcie poskytovania štipendií vlády SR zahraničným študentom v rámci pomoci rozvojovým krajinám a krajanom na roky 2001-2004 (schválenej uznesením vlády SR č. 591 z 27.6.2001), sú  v celkovej výške 43.870 tis. Sk, z toho ODA tvorila 29.552 tis. Sk (v roku 2001 vo výške 79.417 tis. Sk, z toho ODA tvorila 39.143 tis. Sk). Systém poskytovania ODA a OA je zabezpečovaný okrem MŠ SR aj Ústavom jazykovej a odbornej prípravy UK a Domom zahraničných stykov, niektoré náklady uhrádzajú samotné univerzity a vysoké školy. Bilaterálna ODA a OA má prevažne formu štipendií a príspevkov pre študentov a doktorantov z rozvojových krajín a krajanov. MŠ SR poskytuje v niektorých prípadoch aj lektorov a učiteľov, prevažne do krajín s tranzitívnou ekonomikou. Dodatočné náklady hradené MŠ SR a univerzitami na študentov, ktorých štipendiá hradili vysielajúce krajiny, neboli vyčíslené. 

2.3. 	Ministerstvo financií SR

Rezort MF SR primárne zabezpečuje spoluprácu s medzinárodnými finančnými inštitúciami. V roku 2002 realizovalo MF SR vklad do medzinárodných inštitúcií ako ODA príspevok do Medzinárodného združenia pre rozvoj, Agentúry pre mnohostranné investičné záruky a Európsku banku pre obnovu a rozvoj vo výške 91 710 tis. Sk.   Pokles v poskytnutej ODA oproti roku 2001 je spôsobený predovšetkým neuvedením položky odpusteného zahraničného dlhu pre rozvojové krajiny, kde podľa medzinárodnej metodiky (DCD/DAC(2000)16 - Príručka na zostavovanie výkazov o reorganizácii dlhov, schválená Výborom OECD/DAC dňa 11. apríla 2000) sa pri štatistickom vykazovaní odpustené dlhy navzájom anulujú s položkou splatených dlhov, pričom vecné splácanie odpustených dlhov v skutočnosti nie je realizované. 

2.4. 	Ministerstvo životného prostredia SR

V oblasti životného prostredia sa ODA koncentrovala na multilaterálne príspevky do medzinárodných dohovorov a fondov. Celková výška ODA dosiahla v roku 2002 sumu 3.592 tis. Sk (v roku 2001 sumu 3.642 tis. Sk).

2.5. 	Ministerstvo vnútra SR

Ministerstvo vnútra SR poskytlo humanitárnu pomoc prostredníctvom dvoch podriadených úradov - Migračného úradu a Úradu civilnej  ochrany. ODA poskytnutá Migračným úradom MV SR dosiahla v roku 2002 výšku 101 203 tis. Sk. Úrad civilnej ochrany MV SR sa podieľal v roku 2002 na realizácii humanitárnej pomoci (ODA) Českej republike, postihnutej rozsiahlymi záplavami vo výške 8 556 tis. Sk. 

2.6. 	Ministerstvo pôdohospodárstva SR

Rezort MP SR zabezpečuje primárnu činnosť a podporu Sekretariátu FAO, s ktorým spolupracuje prostredníctvom Výboru pre spoluprácu SR s FAO a spájajú sa s tým aktivity a  účasť na rôznych programoch, podprogramoch, projektoch FAO, akými sú podpora činnosti Strediska FAO v Slovenskej republike pre databázu o zložení potravín v strednej a východnej Európe, 23. zasadnutie Regionálneho koordinačného výboru FAO/WHO pre Európu v Codexe Alimentarius, ako aj stretnutie inšpektorov krajín OECD pre čerstvé ovocie a zeleninu s orientáciou pre krajiny strednej a východnej Európy. Celkové náklady MP SR v tejto oblasti  dosiahli v roku  2002 výšku 2.486 tis. Sk (v roku 2001 3.945 tis. Sk). Do celkovej položky oficiálnej rozvojovej pomoci bol započítaný príspevok do FAO (52,8 %), WFP (Svetový potravinový program) a ISTA (Medzinárodná asociácia na skúšanie osív). Pokles poskytnutej rozvojovej pomoci oproti roku 2001 bol predovšetkým spôsobený  realizáciou projektu finančného daru získaného zbierkou na podnet prezidenta SR Rudolfa Schustera na zriadenie slovenského strediska FAO, ktorej prevažná časť bola poskytnutá v roku 2001 ako ODA a v roku 2002 sa poskytli iba doplnkové predmety a položky (najmä publikácie).

2.7. 	Ministerstvo hospodárstva SR

	MH SR v roku 2002 z dôvodu nedostatku finančných prostriedkov vyčlenených pre kapitolu MH SR neposkytlo žiadnu oficiálnu rozvojovú pomoc (v roku 2001 MH SR  realizovalo humanitárnu pomoc Juhoslovanskej zväzovej republike v celkovej výške 50.668 tis. Sk z rezervy vlády SR). 

2.8. 	Ministerstvo kultúry SR

Ministerstvo kultúry SR vykazuje v roku 2002 ODA a OA vo výške 1. 575 tis. Sk (v roku 2001 vo výške 370 tis. Sk). Išlo predovšetkým o kultúrne a rozvojové aktivity poskytnuté Maďarsku , Chorvátsku, Rumunsku a JZR.

2.9 Ministerstvo obrany SR

Ministerstvo obrany SR poskytlo humanitárnu pomoc Východnému Timoru v rámci misie OSN v oblasti lekárskej starostlivosti vo výške 1 845 tis. Sk.

2.10	 Úrad jadrového dozoru SR

Úrad jadrového dozoru vykázal v roku 2002 ODA vo výške 26.124 tis. Sk. V tejto sume sú zahrnuté príspevky do Medzinárodnej banky pre obnovu a rozvoj a Medzinárodnej agentúry pre atómovú energiu. Ďalej úrad poskytol technickú pomoc spojenú so školením a tréningom zahraničných expertov v SR v celkovej výške 1 388 tis. Sk.

3. 	Mimovládne organizácie (MVO)

MZV SR v súčasnosti eviduje cca. 10 MVO, ktoré sa rôznorodým spôsobom venovali poskytovaniu humanitárnej pomoci a realizácii rozvojových projektov aj v roku 2002. Na základe poskytnutých údajov prostredníctvom Platformy MVO sa ODA v roku 2002 pohybovala vo výške 8 870 tis. Sk a OA vo výške 3 153 tis. Sk.  (v roku 2001 ODA vo výške 14.428 tis. Sk a OA  vo výške  4.356 tis. Sk). Zdrojom príjmov MVO na ODA a OA sú v súčasnosti iba verejné zbierky a darcovské príspevky. 

Občianske združenie Človek v ohrození poskytlo v roku 2002 rozvojovú pomoc vo výške 200 tis. Sk  (pomoc krajanom v Rumunsku) a OA vo výške 2 100 tis. Sk ako humanitárnu pomoc (povodne).

Hnutie kresťanských spoločenstiev detí (eRko) získalo od slovenských právnických alebo fyzických osôb prostriedky na poskytnutie ODA vo výške 9 225 tis. Sk, pomoc sa realizovala v afrických krajinách ako Keňa, Sudán a Uganda.

Nadácia PONTIS poskytla v roku 2002 rozvojovú pomoc vo výške 580 tis. Sk (pomoc sa realizovala v Kosove, JZR Čierna Hora, Bielorusku) a humanitárnu pomoc vo výške 20 tis. Sk (na pomoc disidentom).

Výška ODA poskytnutá Slovenskou katolíckou charitou v roku 2002 predstavovala výšku 503 tis. Sk (zbierka na povodne v Čechách). Slovenská katolícka charita taktiež zorganizovala zbierku na povodne v Rakúsku (vo výške 1 580 EURO) a zbierku na povodne na Slovensku (vo výške 139 tis. Sk). Tieto dve zbierky však podľa smerníc nie je možné zahrnúť do ODA (v roku 2001 bola ODA poskytnutá pre JZR, Chorvátsko, Indiu a Bosnu a Hercegovinu vo výške 5.516 tis. Sk, OA pre Ukrajinu bola poskytnutá vo výške 3.475 tis. Sk).

Evanjelická diakonia poskytla v roku 2002 ODA pre Zväzovú republiku Juhoslávia vo výške 36 tis. Sk (v roku 2001 ODA pre Zväzovú republiku Juhoslávia vo výške 221 tis. Sk a OA pre Maďarsko a Ukrajinu v hodnote 155 tis. Sk).

Medzinárodný červený kríž poskytol ODA vo výške 70 tis. Sk  pre Afganistan (300 tis. Sk pre Indiu a Etiópiu v roku 2001) a ako OA materiálnu pomoc Českej republike  vo výške 730 tis. Sk (v roku 2001 Ukrajine vo výške 78 tis. Sk).

Slovenská humanitná rada poskytla humanitárnu pomoc (OA) vo forme liekov pre Ukrajinu vo výške 558 tis. Sk (500 tis. v roku 2001). 

4. 	Finančné inštitúcie

4.1. 	Exportno-importná banka Slovenskej republiky

Exportno-importná banka SR (EXIMBANKA) poskytuje poistenie vývozných úverov, vývozné úvery a iné produkty podľa potrieb vývozcov. Tieto výdavky  však nie je možné klasifikovať do Dotazníka OECD pre nečlenské krajiny, ktorý tvorí prílohu tohto materiálu. Po získaní členstva SR v DAC, bude možné klasifikovať podľa Smernice hodnoty prijatého rizika pri poistení vývozných úverov do jednotlivých krajín ako iné oficiálne toky (v roku 2002 dosiahla hodnota prijatého rizika pri poistení vývozných úverov poskytnutých EXIMBANKOU do rozvojových krajín výšku 5 797 318 tis. Sk a 121 634 tis. Sk do transformujúcich sa krajín). 

5.	Záver

Objem poskytovanej ODA zaznamenal v roku 2002 pokles (o  142 912 tis. Sk v porovnaní s rokom 2001), ktorý bol spôsobený predovšetkým nižším objemom poskytnutej ODA, zmeneným mechanizmom započítavania ODA a OA, ako aj zmenou formulára DAC OECD. 

Od roku 2003 vznikol Program oficiálnej rozvojovej pomoci MZV SR (05T0A), ktorý je rozpočtovaný v kapitole MZV SR. Do tohto programu bolo vyčlenených na rok 2003 160,661 tis. SKK. Podľa Strednodobého rozpočtového výhľadu schváleného vládou je navrhovaných

o	 na rok 2004 616 mil. SKK,
o	 na rok 2005 786 mil. SKK,
o	 po roku 2005 1,110 mil. SKK.

Počínajúc rokom 2004 vyčlenené finančné prostriedky budú pokrývať nielen Program oficiálnej rozvojovej pomoci MZV SR, ale aj ostatné položky rezortov definované ako ODA. Tento nárast finančných prostriedkov vyčlenených na ODA by mal zabezpečiť plynulé zvyšovanie koeficientu ODA na HNP SR.

Napriek relatívne malej čiastke rozvojovej pomoci v porovnaní s tradičnými donorskými krajinami, má poskytovanie ODA pre Slovensko nemalý význam pre budovanie partnerských vzťahov s rozvojovými krajinami a priblíži SR k postupnému preberaniu úlohy donorskej krajiny. ODA má význam pre posilnenie postavenia SR v mnohostrannej spolupráci a prispieva k prezentácii ako aj k získavaniu účasti na strategických a technických projektoch a programoch medzinárodných organizácií. Z uvedených dôvodov by bolo vhodné postupne zvyšovať čiastku poskytnutej ODA v intenciách Koncepcie vecného zamerania a organizačného zabezpečenia poskytovania rozvojovej pomoci v podmienkach SR (schválenej vedením MZV SR dňa 5.9.2002).